**Tanskalainen pakettipeli**

(sopii hyvin pelikirjojen vinkkaamiseen toiminnallisesti, mutta myös pikkujoulujen ohjelmaksi)

Jokainen osallistuja on tuonut mukanaan kierrätetyn tavaran eriskummalliseen pakettiin käärittynä. Paketissa voi olla myös ”aineeton” lahja (runo, piirros, mietelmä, laulu). Leikinjohtaja voi vaihtoehtoisesti kääriä pakettiin myös etukäteen kirjaston poistettuja kirjoja. Tai osallistujat voidaan ohjeistaa kierrättämään omia tarpeettomia tavaroita kiertoon.

Paketit on pinottu piirin keskelle. Jokainen heittää vuorotellen arpakuutiota. Kun saa kutosen, saa hakea päällimmäisen paketin. Jos saa jollakin seuraavista kierroksista uudelleen kutosen, saa käydä vaihtamassa paketin päällimmäisenä olevaan pakettiin tai jonkun kädessä olevaan. Kun kaikki ovat onnistuneet saamaan yhden paketin, pelinjohtaja ohjelmoi ”hälyytyksen” kännykkään, esim. 3-5 minuutin päähän. Sinä aikana pelaajat jatkavat vielä kutosen tavoittelua ja kiinnostavan paketin tavoittelua. Äänimerkin jälkeen jokainen saa pitää kädessään olevan paketin.